google/wiki40b huggingface dataset:
יואן קולצ'ר

ביוגרפיה

קולצ'ר נולד ב-29 ביולי 1853 בטרגו ז'יו שבנסיכות ולאכיה, לאב רופא, מייסד בית החולים הראשון של טרגו ז'יו. קולצ'ר נמשך לחיי הצבא ולאחר קבלת דרגת הקצונה (סגן משנה) נשלח על חשבון המדינה ללימודים באקול פוליטכניק בפריז. את טבילת האש עבר במצור פלבנה, במלחמת העצמאות של רומניה. הוא התמחה בהנדסה צבאית ובו זמנית היה לפרופסור ידוע בבית הספר הצבאי העליון של רומניה.
קולצ'ר מילא תפקידים שונים בצבא, ובשנת 1904 מונה למנכ"ל משרד המלחמה, ובמקביל שימש כמפקד בריגדת הרגלים ה-3. במהלך מלחמת הבלקן השנייה פיקד קולצ'ר על הקורפוס ה-5, ולאחר מכן מונה למפקד הקורפוס ה-3.
לאחר כניסת רומניה למלחמת העולם הראשונה ניתן לו הפיקוד על הארמייה הרומנית הראשונה, שחדרה לטרנסילבניה בחלק המערבי של החזית. מתוך זהירות יתירה הוא עצר את יחידותיו, שהתקדמו בשלושה צירים המופרדים על ידי רכסי הרים בלתי עבירים, לפני שהגיעו לאתרים שנקבעו כמטרה. הוא הציע לייצב את החזית על קו הנהר אולט ולהתכונן למגננה, כי חשב שהכוחות היריבים עדיפים. הצעתו נדחתה והפיקוד נלקח ממנו והועבר לגנרל יואן דרגלינה. ההתפתחויות הצבאיות בהמשך אישרו את הערכותיו. גנרל יואן אנסטאסיו, שהיה מפקד כוח ז'יו במלחמת העולם הראשונה, טען שההדחה התרחשה משום שסגן ראש המטה של קולצ'ר, קולונל קונסטנטין גאבאנסקול, אותת למפקדת הצבא, שאין סיכוי לניצחון כל עוד עומד בראש הארמייה מי שאינו מאמין בכך. בנוסף לאיתות של גאבאנסקול, התגלו קשרים של קולצ'ר עם פוליטיקאים שהתנגדו ליציאה למלחמה נגד כוחות המרכז.
אלכסנדרו אוורסקו העריך את כישוריו ובשנת 1918 צירף אותו כשר לעבודות ציבוריות בממשלתו. בשנת 1923 מונה קולצ'ר לסנאטור, ובספטמבר 1928 מת בביתו שבבוקרשט.
מוטי סופר

ביוגרפיה

סופר נולד וגדל בגבעתיים להורים טריפוליטאים. קנה ידע על אפייה ובישול מאמו.
עד גיל 24 עבד בחברת הבניה המשפחתית. אז החל להשתלם במסעדת "פרונטו" בתל אביב. לאחר חצי שנה החליט רפי אדר למנותו לשף המסעדה. לפני כן נסע סופר להשתלמות באזור הצפוני של איטליה Greve in Chianti. הוא השתלם במסעדת "ריסטורנטה די פאדלינה" בעיירה "סטרדה אין צ'יאנטי" (Strada in Chianti) ובמלון "בורגו אנטיקו" בעיירה "לוקאלנה" (Lucolena). לאחר מכן שב ל"פרונטו". שלוש שנים לאחר מכן עבר למסעדת קרן של חיים כהן, בה עבד כקונדיטור וכאחד האחראים למחלקת הבשר.
בשנת 2002 יצא לדרך עצמאית ופתח עם משה לוי (בעליה של מסעדת "שורי בורי") את מסעדת צ'נקולו בהרצליה.
בשנת 2005 פתח עם רוני בלפר (אשר עבדה אצלו במטבח בצ'נקולו) את "רונימוטי", פס למכירת פסטה טרייה. בהמשך שינה סופר את שם המסעדה ל"לה רפובליקה די רונימוטי".
בשנים האחרונות צבר ידע בגידולי ירקות אורגניים. עוסק בציור ובייעוץ לצעירים המבקשים להשתלב בענף האוכל והמסעדנות.
סופר רווק, מתגורר בתל אביב.
Real Muthaphuckkin G's

תיאור

שיר זה היה שיר תגובה לשיר של ד"ר דרה "('Fuck Wit Dre Day (and Everybody's Celebratin" שהיה שיר בו ד"ר דרה וסנופ דוגי דוג קיללו את איזי-אי. איזי-אי אומר בשיר שד"ר דרה הוא לא יותר מאשר אחד שרוצה להיות גנגסטר ("Wannabe") ושהוא לא "OG" (גנגסטר אמיתי), מה שד"ר דרה טען שהוא. איזי-אי גם אומר כי הוא עדיין מקבל כסף משיריו והפקותיו של ד"ר דרה, וטוען שהחוזה של דרה עם רות'לס רקורדס עדיין עושה לו כסף. הבית השני מבוצע על ידי דרסטה, בו הוא טוען שסנופ דוגי דוג לא ביצע פשע מעולם אך בכל זמן שמתאפשר לו הוא שר על רובים וסכינים. את הבית השלישי מבצע B.G. Knocc Out כשהוא אומר שדרה הוא אחד ש"רוצה להיות" (Wannabe) ושדרה הוא כלום בהשוואה לגנגסטרים האמיתיים. סנופ דוגי דוג מותקף בשיר על היותו רזה מאוד כשאיזי-אי שואל בשיר את דרה היכן הוא מצא ראפר אנורקטי. הפזמון בשיר כולל מספר סאמפלים עוקבים. השורה הראשונה לקוחה מהשיר "It's Funky Enough" של הראפר The D.O.C.. הסאמפל השני לקוח מהמבוא לשיר Eazy-Duz-It. הסאמפל כולל את איזי-אי אומר "!yo, Dre" כתגובה לשאלתו של ד"ר דרה "?what's up". מיד לאחר התגובה לדרה, נשמע קול ירייה, שרומז כי איזי-אי ירה בד"ר דרה.

הווידאו קליפ

הקליפ לשיר "Real Muthaphukkin G's" שצולם בעיר קומפטון שבקליפורניה, מתחיל עם סצנה בה מצולמות מכוניות לואו-רייד ואז מצולם איזי-אי שר את הבית הראשון. תמונתו של ד"ר דרה מהתקופה בה היה חבר בהרכב World Class Wreckin' Cru מוצגת על המסך כשהוא לובש מסקרה ואודם. הקליפ כולל גם סצנות בהן מופיע חיקוי של איזי-אי (ידוע כ-Sleazy-E) אשר הופיע בקליפ של השיר "Fuck Wit Dre Day", כשהוא מותקף ונורה על ידי איזי-אי האמיתי, B.G. Knocc Out ודרסטה, נרדף על ידי כלב ולקראת סוף הקליפ נרדף על ידי איזי-אי, דרסטה, B.G. Knocc Out והמון של אנשים ולאחר כמה קולות יריות מוצג Sleazy-E נופל על האדמה מת.
דקאדה

דקאדה על גבי סקאלה לוגריתמית מייצגת הכפלה פי 10 של ערך קודם. 
הדקאדה משמשת כדי לייצג את תגובת התדר של מעגלים חשמליים בצורה גרפית באמצעות עקום בודה מאחר שייצוג תדרים בסקאלה ליניארית אינו מעשי. למשל, מגבר אודיו ומסננים. מגבר אודיו יהיה בעל טווח תדרים שבין 20 הרץ ל-20 קילו-הרץ ואז ייצוג הטווח באמצעות סקאלה לוגריתמית בדקאדות יעיל להמחשה גרפית. צירי עקום זה יתחילו מ-1 הרץ (10⁰ הרץ) וימשיכו במכפלה של 10 עד ל-100 קילו-הרץ (10⁵ הרץ), כדי להכיל את כל הטווח על גבי נייר ממוצע כמודגם להלן:
10⁰.....10¹.....10².....10³.....10⁴.....10⁵

שימושים נוספים

דקאדות משמשות את יצרני הרכיבים האלקטרוניים בסימון גודל רכיבים כמו נגדים, קבלים,דיודות זנר וסלילי השראה. מערכת מידות כמו סדרת ה E משתמשת בערכים עדיפים 
בתחום המוזיקה, יחס התדרים של צליל זהה בשתי אוקטבות  סמוכות הוא שניים, מספר הדקאדות באוקטבה הוא:
Ratchet & Clank Future: Quest for Booty

עלילת המשחק

כאמור, המשחק ממשיך את עלילת הסיפור מהנקודה בה קודמו הסתיים. לאחר חטיפתו של קלאנק על ידי ה"זונים" בסוף המשחק הראשון בטרילוגיה, ראצ'ט מתחיל בחיפוש אחריו. לאחר פנייה לסופר מחשב "איריס" (IRIS), הוא מגלה אגדה בנוגע לפיראט בשם קפטן אנגסטרום "דרק ווטר" (Dark Water) שהצליח ליצור קשר עם הזונים בעזרת מכשיר בשם "כוכב פולקרם". ראצ'ט ביחד עם טלווין אפוג'י יוצאים במסע למציאת כוכב הפולקרם. במהלך המשחק, המשנה לקפטן סלג (המנהיג האחרון של הפיראטים שראצ'ט השמיד לו את הגוף), ראסטי פיט (Rusty Pete) מחזיר את קפטן סלג לחיים על ידי תקיעת הראש שלו בתוך גופו של דארק ווטר. בכך, דארק ווטר חוזר לחיים ונאלץ לחלוק גוף עם סלג. בנוסף, החזרת דארק ווטר לחיים מחזירה את הצוות שלו של פיראטים מקוללים.
ברומטר

ברומטר הוא מכשיר מדידה המודד את הלחץ האטמוספירי.
ברומטר (בעברית: מד לחץ) כספית סטנדרטי מורכב מגליל זכוכית באורך של כ-76 ס"מ, שבצידו האחד הוא סגור ובסיסו מוביל למכל כספית פתוח. כשהלחץ האטמוספירי גבוה הוא מפעיל כוח כלפי מטה על הכספית במכל הפתוח וגורם לכספית בגליל להגיע לנקודה גבוהה יותר. בצורה דומה, כשהלחץ האטמוספירי נמוך, עולה מפלס הכספית במכל ומפלס הכספית בגליל יורד.
ברומטר הכספית הראשון הומצא בשנת 1643 על ידי אוונגליסטה טוריצ'לי, תלמידו של גלילאו גליליי.
טוריצ'לי ניסה ליצור מכשיר המודד את לחץ האוויר על ידי יצירת ריק (ואקום) מושלם. הוא הצליח ליצור את הריק בגליל מלא כספית, והבחין כי מפלס הנוזל בגליל משתנה מעט בכל יום. טוריצ'לי הסיק כי שינוי זה נגרם כתוצאה משינוי הלחץ באטמוספירה.
על ידי סימון שנתות על גבי הגליל, ניתן למדוד את הלחץ האטמוספירי ביחידות של מילימטר כספית (או אינץ' כספית בארצות הברית). 1 אטמוספירה שווה בערך ל-760 מ"מ כספית. מרבית הברומטרים מודדים בטווח שבין 710 לבין 790 מ"מ כספית (28-31 אינץ' כספית).
אורי חופי

אורי חופי (נולד ב-1935), אומן ישראלי, נפח מקיבוץ עין שמר, ומורה בעל שם עולמי בתחום הנפחות.

קורות חיים

חופי נולד בחיפה. בצעירותו התגורר בקיבוץ מגן, ועבר לקיבוץ עין שמר לאחר שנישא לאישה את חבת הקיבוץ, ניצה. תחילה עבד במיכון חקלאי ובפלחה, וכשהוקמה התעשייה בעין שמר, עבד וניהל משך 17 שנה את "מיניפלסט" ואת מפעל המגנטים.
חופי נשוי לניצה ויש לו שלושה ילדים: מירב, מיכל ויואש.
באמצע שנות השבעים של המאה ה-20 נסע לכנס נפחים בארצות הברית והחליט ללמוד את התחום. לאחר מכן יצא לבדו לדרום אפריקה, שם עבד בחברה ישראלית בניהול מיזם חקלאי מספר שנים, חסך כסף וחזר לקיבוץ. בקיבוץ הקים נפחיה ב-1987, שגדלה והעסיקה מספר נפחים, חלקם חברי קיבוץ. לאחר שנה וחצי החלו מוצריו להתפרסם בארץ ובעולם, והוא הוזמן לראשונה לכנס נפחים באנגליה. אף על פי שהקו שהציג לא היה על פי המסורת הקלאסית של נפחות אירופאית, הוא זכה להתעניינות רבה.
חופי לא החשיב את עצמו כאמן, אלא כאומן נפח. התמחותו ופרסומו הגיעו בשל שיטות העבודה החדשניות שפיתח, וכלי עבודה מיוחדים שיצר עבור הנפחים, על מנת לשמור על בריאותם ולהקל על עבודתם. המפורסם שבהם הוא פטיש שנקרא על שמו "פטיש חופי" - פטיש ארגונומי הנותן מענה בריא לעשרות אלפי הנפות פטיש שנפח מבצע ביום. הפטיש נמכר ברחבי העולם ורבים יצרו העתקים שלו. חופי פיתח גם סדנים מיוחדים לפטיש אוויר, המאפשרים את החישול האומנותי בדרך מהירה וקלה.
ב-1992 פתח חופי בית ספר לנפחות בקיבוץ, בו למדו מאז אלפי תלמידים. הוא לימד גם בארצות הברית, ביפן ובגרמניה. נפחים רבים בארץ ובעולם עובדים על פי תורתו. בישראל הוא נחשב לאבי הנפחות הישראלית המודרנית.

פטיש חופי

חופי פיתח פטיש מיוחד: הפטיש הארגונומי (ידידותי לגוף), פטיש מאוזן. שיטת ההחזקה שלו היא שונה, בעלת מבנה אחר, וכל מי שעובד אתו מחוסן מהפגיעות בגוף. היום מעתיקים דגם זה בכל העולם וחלק גדול מהפרנסתו של חופי היא ייצור הפטישים ומכירתם. הכינוי הנפוץ לכלי זה הוא "פטיש חופי".
פשרת מיזורי

פשרת מיזורי (באנגלית: Missouri Compromise) היה חוק שהתקבל בקונגרס האמריקני ב-1820 כפשרה בין מצדדי העבדות בארצות הברית ומתנגדיה, והסדיר את ההתייחסות החוקית לעבדות בטריטוריות המערביות, הטריטוריות שנוספו לארצות הברית ברכישת לואיזיאנה.
ב-1818 ביקשה מיזורי להצטרף לאיחוד כמדינה. עד אותה עת היו באיחוד 22 מדינות, 11 חופשיות מעבדות ו-11 המתירות עבדות, כך שנשמר האיזון בנושא זה. בקשתה של מיזורי להתקבל לאיחוד יצרה חשש מהפרת האיזון.
במקביל, ביקשה גם הטריטוריה של מיין, הנקייה מעבדות, להצטרף לאיחוד. הדיון בשתי הבקשות גרם לקונפליקט בין שני בתי הקונגרס (הסנאט ובית הנבחרים), לא רק בנושא העבדות עצמו, אלא גם בעניין צירופה של מיין ומיזורי לאיחוד על סמך אותו חוק.
בפשרה שהושגה בסופו של דבר, "פשרת מיזורי", אושרה בקשת שתי הטריטוריות להצטרף לאיחוד כמדינות - מיין כמדינה חופשית מעבדות, ומיזורי כמדינה המתירה עבדות, ונקבע שבכל הטריטוריות שמצפון לקו הרוחב '36°30 (בערך המשכו של קו מייסון-דיקסון), והכלולות בשטחי רכישת לואיזיאנה תיאסר העבדות, פרט למדינת מיזורי עצמה שנמצאת צפונית לקו רוחב זה.
הפשרה עברה כשני חוקים נפרדים, האחד לצירופה של מיין והשני לצירופה של מיזורי, ולאיסור העבדות בשטחים שמצפון לקו הרוחב שנקבע, ואושרה על ידי הנשיא ג'יימס מונרו בתחילת מרץ 1820.
פשרת מיזורי דחתה בכמה עשרות שנים את העימות הבלתי נמנע בין הצפון לבין הדרום בנושא העבדות, עימות שפרץ בסופו של דבר במלחמת האזרחים האמריקנית ב-1861. עוד לפני פרוץ מלחמת האזרחים בוטלה פשרת מיזורי עם חקיקת חוק קנזס נברסקה ב-1854, ואף הוכרזה כמנוגדת לחוקה ב"פסק דין דרד סקוט" ב-1857.
ארתור בורוץ

קריירת מועדונים

בורוץ התחיל את הקריירה שלו בפוגון שדליץ בגיל 18, ואחרי עונה אחת הוא חתם בלגיה ורשה. בשנת 2000 הושאל לחצי עונה לדולצן ז'אבקי על מנת לצבור דקות משחק ובסיום העונה חזר ללגיה. ב-8 במרץ 2002 בורוץ ערך את הופעת הבכורה שלו בליגה בתיקו 2-2 נגד פוגון שצ'צ'ין. לאחר שגילה יכולת טובה באותו משחק, בורוץ תפס את מקומו בהרכב עד לסיום העונה והיה שותף לזכייה של קבוצתו באליפות לראשונה מזה 7 שנים. ביוני 2004 הבקיע בורוץ את השער היחיד שלו בקריירה עד כה בניצחון 0–6 נגד וידז'ב לודז'. במרץ 2005 הפך לקפטן המועדון.
ב-20 ביולי 2005 הושאל בורוץ לסלטיק עם אופציה לרכישת כרטיס השחקן שלו בסיום העונה. ב-2 באוגוסט 2005 ערך בורוץ את הופעת הבכורה שלו סלטיק במסגרת מוקדמות ליגת האלופות נגד ארטמדיה ברטיסלאבה. כבר התחילת העונה הרשים את אנשי המועדון שמימשו עליו את האופציה כחודשיים אחרי תחילת הליגה. בעונתו הראשונה בסלטיק ערך 40 הופעות בכל המסגרות וב-17 מתוכם שמר על רשת נקייה. באוגוסט 2006 הורשע במחווה דתית מתגרה לאחר שהצטלב מול יציע אוהדי גלאזגו ריינג'רס המזוהים עם הזרם הפרוטסטנטי במהלך משחק בין שתי הקבוצות חצי שנה לפני כן. ב-21 בנובמבר 2006 הדף פנדל מרגליו של לואיס סאהה במהלך המשחק נגד מנצ'סטר יונייטד במסגרת שלב הבתים של ליגת האלופות. בדצמבר 2006 נבחר לשחקן החודש בליגת העל הסקוטית, והיה מבין השוערים הבודדים שהצליחו לזכות בתואר זה. בתחילת עונת 2008/2009 סבל בורוץ ירידה משמעותית ביכולתו, אך במהלך העונה הצליח לשחזר את יכולותיו הטובות מהעונות הקודמות.
ב-12 ביולי 2010 חתם בפיורנטינה מהסרייה א' והפך לשוער שני במועדון. ב-26 באוקטובר 2010 ערך את הופעת הבכורה שלו בפיורנטינה במסגרת הקופה איטליה נגד אמפולי. בנובמבר 2010 נפצע השוער הראשון סבסטיאן פריי ובורוץ הפך לשוער הראשון של המועדון עד לחזרתו של פריי. בסך הכל הוא ערך 25 הופעות באותה עונה. ביולי 2012 שוחרר מהמועדון.
ב-22 בספטמבר 2012 חתם בסאות'המפטון מהפרמייר ליג עד לסיום העונה. ב-20 באוקטובר הוא ערך את הופעת הבכורה שלו בליגה בהפסד 1–4 לוסטהאם יונייטד.
ב-28 באוקטובר 2012 הורחק במשחק הליגה נגד טוטנהאם הוטספר לאחר שזרק בקבוק מים לעבר יציע אוהדי טוטנהאם שהתגרה בו אחרי שספג את השער השני. ב-1 בינואר 2013 הפך לשוער הראשון של המועדון. ב-9 במרץ בורוץ הדף פנדל בדקה ה-90 במשחק ליגה נגד נוריץ' סיטי שנגמר בתיקו 0-0. ב-18 באפריל האריך את חוזהו במועדון בשנתיים נוספות.
בתחילת עונת 2014/2015 החתימה סאות'המפטון את פרייזר פורסטר ובורוץ עזב את המועדון והושאל בבורנמות' מהליגה השנייה עד לינואר 2015. יום למחרת הוא ערך את הופעת הבכורה שלו בבורנמות' בתיקו 1-1 נגד ווטפורד. בדצמבר 2014 הוארך חוזהו עד לסיום העונה. ב-2 במאי 2015 חגג עם המועדון עלייה לפרמייר ליג לראשונה בתולדותיו. לאחר שחוזהו בסאות'המפטון הסתיים, הוא חתם בבורנמות'.

קריירה בינלאומית

ב-28 באפריל 2004 ערך בורוץ את הופעת הבכורה שלו בנבחרת פולין במשחק ידידות נגד אירלנד. ב-12 ביולי 2004 הדף פנדל במהלך משחק ידידות נגד ארצות הברית. בורוץ נכלל בסגל הנבחרת לקראת מונדיאל 2006 שנערך בגרמניה, ואף שימש כשוער הראשון של הנבחרת. בורוץ נכלל בסגל הנבחרת לקראת יורו 2008, בו גם שימש כשוער ראשון. למרות הכישלון של הנבחרת באליפות, זכה בורוץ למחמאות רבות. באוגוסט 2008 הושעה מהנבחרת לאחר שבילה בלילה שלאחר משחק הידידות נגד אוקראינה. בורוץ שימש כשוער ראשון בנבחרת עד אוקטובר 2010. בינואר 2013 זומן לסגל הנבחרת לאחר יותר משנתיים. ב-6 בפברואר 2013 ערך את הופעת הבכורה המחודשת שלו מול אותה אירלנד נגדה ערך את הופעת הבכורה שלו. המשחק נגמר בהפסד 0–2. במרץ 2017 הודיע על פרישה מהנבחרת.
ניב בוגין

קריירה

בוגין החל לשחק כדורסל בהפועל חולון בגיל 8, יחד עם חברו מבית הספר היסודי "שפרינצק" בחולון, ישראל אלימלך, איתו שיחק בקבוצה עד 1991 ברציפות.
בעונת 1975/6 זכה עם הפועל חולון בגביע הליגה לנערים, בעונת 1977/8 זכה איתה ב"דאבל" - אליפות וגביע הליגה לנוער ובעונת 1978/9 זכה איתה שוב בגביע הליגה לנוער.
בוגין שיחק בנבחרות ישראל לנוער, קדטים (מקום 11 באליפות אירופה ב-1977), העתודה והבוגרים, בה קלע 85 נקודות ב-25 משחקים.
בעונת 1982/3 היה בוגין במקום ה-14 בטבלת קלעי הליגה עם 404 נקודות.
עם ריבוי הזרים באמצע שנות השמונים, נדחק מקומו של בוגין מהחמישייה הראשונה של חולון. על כך התבטא חברו ו"השחקן המשלים אותו": "קשה לי בלי ניב...קשה לי להתרגל למישהו אחר...הוא עזר לי מאוד במשחקים שבהם לא הלך לי. הוא לקח את העניינים לידיו. היום הוא חסר לי. לקחו ממני את החלק השני שלי".
בעונת 1985/1986 הגיע בוגין עם הפועל חולון לגמר גביע המדינה, בו הפסידה חולון 90:86.
ב-1987 היה שותף למשחק ההיסטורי, בו הביסה הפועל חולון את מכבי תל אביב בתוצאה 66:85.
בעונת 1990/1991 שוב הגיע עם הפועל חולון לגמר גביע המדינה, שגם בו הפסידה חולון 100:90.
ב-1991 עזב בוגין את הפועל חולון ועבר לא.ס. רמת השרון. בעונה זאת קלע 370 נקודות (16.8 נקודות למשחק). בעונת 1992/3 שיחק במכבי רמת גן (267 נקודות), בעונות 1993/4 - 1994/5 שיחק במכבי ראשון לציון (436 נקודות) וב-1995 חזר להפועל חולון לעונה נוספת (93 נקודות). לאחר עונת 1995/6 פרש ממשחק מקצועני. בכל משחקיו בליגה הישראלית קלע 3848 נקודות.
ב-1996 מונה למאמן הפועל חולון. למרות הצלחת הקבוצה בסיבוב הראשון, לאחר 15 משחקים, עוד בטרם הספיק להנחיל את סגנונו המיוחד ושיטות המשחק שלו, הוחלף "דוקטור בוגין" על ידי המאמן המיתולוגי רלף קליין.
ניב בוגין היה לאחר פרישתו בעלים של חנות לשיווק קרמיקה ואביזרי אינסטלציה.
ארנו פון לנסקי

קריירה מוקדמת

פון לנסקי נולד ב-20 ביולי 1893 בפרוסיה המזרחית  למשפחת אצולה. אביו היה בעל אחוזה גדולה. בגיל 10 נשלח לפנימיה צבאית לבני האצולה בעיר קיסלן שבפומרניה. לאחר סיום הלימודים בפנימייה למד בבית ספר צבאי בברלין ובהמשך - בבית הספר לקציני חיל הפרשים בהסן. ביוני 1913 הוסמך לקצונה. במהלך מלחמת העולם הראשונה לחם בחזית המערבית, תחילה כמפקד מחלקה ולאחר מכן כקצין מטה של קורפוס פרשים. 
לאחר סיום המלחמה המשיך לשרת ביחידות הפרשים של הרייכסווהר. בשנים 1925–1929 היה מדריך בבית הספר להכשרת קציני חיל הפרשים בהנובר. בשנים 1929–1933 היה מפקד פלוגה ברגימנט פרשים. בשנת 1933 הועלה לדרגת מיור ומונה למפקד קורס מש"קים של חיל הפרשים. בשנת 1936 הועלה לדרגת אוברסט-לויטננט ומונה לפקד על רגימנט הפרשים ה-6. ב-1 באוגוסט 1938 הועלה לדרגת אוברסט.

מלחמת העולם השנייה

עם פרוץ מלחמת העולם השנייה מונה למפקד יחידת הסיור בחזית המערבית, תפקיד אותו מילא עד סוף דצמבר 1939, אז מונה למפקד בית הספר לקציני חיל הפרשים בהנובר. בקיץ 1941 עבר הסבה לשריון (כמו קציני פרשים רבים בורמאכט). ביוני 1941 במשך תקופה קצרה היה מפקד דיוויזיית הפאנצר ה-2. בהמשך היה מפקד בסיס אימונים של היחידות הממוכנות של הוורמאכט. 
ביוני 1942 הועלה לדרגת גנרל-מיור ובספטמבר 1942 נשלח לחזית המזרחית כמפקד דיוויזיית הפאנצר ה-24, אשר לחמה באזור סטלינגרד. 
בנובמבר 1942 כותרה הדיוויזיה, יחד עם שאר יחידות הארמייה השישית בסטלינגרד. ב-1 בינואר 1943 הועלה פון לנסקי לדרגת גנרל-לויטננט. כעבור חודש, ב-2 בפברואר, נכנע פון לנסקי עם שרידי הדיוויזיה שלו.

שהותו בשבי

במהלך השהייה בשבי הוא הצטרף אל ליגת הקצינים הגרמנים והיה אחד החברים הפעילים בה. השתתף בשידורי התעמולה של תחנת הרדיו של הארגון ופרסם מאמרים רבים בעיתון של הארגון, אשר הופץ בעורף הגרמני.
קומפקטיפיקציית סטון-צ'ך

בטופולוגיה, קומפקטיפיקציית סטון-צ'ך היא טכניקה לבניית העתקה אוניברסלית ממרחב טופולוגי X למרחב האוסדורף קומפקטי  , שיש לה חשיבות אפילו כאשר X מרחב דיסקרטי. קומפקטיפיקציית סטון-צ'ך  של X היא מרחב האוסדורף קומפקטי הגדול ביותר הנוצר על ידי X, במובן שכל העתקה מ-X למרחב האוסדורף קומפקטי מתפצלת באופן יחיד דרך . אם X הוא מרחב רגולרי לחלוטין, אז תמונת X ב- הומיאומורפית ל-X, וכך אפשר לחשוב על X כתת-מרחב צפוף של . במקרה הכללי, ההעתקה  אינה מוכרחה להיות חד-חד-ערכית.
אם מניחים את אקסיומת הבחירה, לכל מרחב טופולוגי יש קומפקטיפיקציית סטון-צ'ך. בלעדיה, אפילו הטענה ש- אינה מוכרחה להיות נכונה, ובפרט קשה לתאר נקודות של  באופן ישיר.

אוניברסליות ופונקטוריאליות

המרחב  והפונקציה מ-X אליו מקיימים את התכונה האוניברסלית הבאה: לכל פונקציה רציפה , כאשר K מרחב האוסדורף קומפקטי, יש המשכה יחידה לפונקציה רציפה . כרגיל במקרים של אוניברסליות, תכונה זו מאפיינת את  עד כדי הומיאומורפיזם. 
ההעתקה  היא חד-חד-ערכית (ולכן הומיאומורפיזם אל התמונה) אם ורק אם X הוא מרחב טיכונוף. ההעתקה  היא הומיאומורפיזם עם תמונה פתוחה אם ורק אם X מרחב האוסדורף קומפקטי מקומית. תכונת ההרחבה שתוארה לעיל מאשרת כי  הוא פונקטור מן הקטגוריה Top של מרחבים טופולוגיים, אל הקטגוריה CHaus של מרחבי האוסדורף קומפקטיים. נסמן ב- את פונקטור ההכלה. אז כל מורפיזם  (עבור ) מתאים באופן יחיד למורפיזם  (באמצעות צמצום ל-X ותכונת האוניברסליות), כלומר . היינו, הפונקטור  הוא פונקטור צמוד משמאל ל-.

בניה

אם X מרחב דיסקרטי, אפשר לבנות את  כמרחב כל העל-מסננים על X, עם טופולוגיית סטון. אברי X מתאימים למסננים העיקריים. ידועות גם בניות אחרות, המתאימות למרחב טופולוגי כללי.

קומפקטיפיקציית סטון-צ'ך של חבורה למחצה

אם S חבורה למחצה דיסקרטית, יש המשכה יחידה של הפעולה מ-S ל- כך שהכפל מימין בכל איבר הוא רציף, והכפל משמאל בכל איבר של S הוא רציף. המשכה זו היא אסוציאטיבית. מתברר ש- אוניברסלי כחבורה למחצה קומפקטית והאוסדורף (כלומר ביחס להומומורפיזמים רציפים). אם  חבורות למחצה דיסקרטיות, אז  גם היא תת-חבורה למחצה.
המרכז הטופולוגי של  (הכולל, בהגדרה, את האיברים שהכפל משמאל בהם רציף) שווה למרכז האלגברי. אם S חבורה למחצה אינסופית ובעלת צמצום מימין או משמאל, אז  הוא אידיאל ימני או שמאלי, בהתאמה. 
קומפקטיפיקציית סטון-צ'ך של המספרים הטבעיים (עם הטופולוגיה הדיסקרטית) היא אובייקט נחקר ובעל חשיבות בתורת הקבוצות. גם המבנה האלגברי של המספרים הטבעיים משך תשומת לב לא מבוטלת בהקשר זה. אלא שהמבנה האלגברי של הקומפקטיפיקציות  ו- סבוך להפליא. למשל, במרכזים של ,  ו- אין אף איבר שאינו שייך לקבוצה המקורית (הטבעיים בשני המקרים הראשונים, השלמים באחרון). ב- כמעט ואין שלשות המקיימות את החוק הדיסטריבוטיבי.
לוס מוצ'יס

היסטוריה

לוס מוצ'יס נוסדה ב-1893 כמושבה על ידי חבורת סוציאליסטים אוטופיסטים אמריקאים בהנהגת המהנדס האזרחי אלברט קינסי אוון. אוון ביצע מספר עבודות באזור במהלכן הוא הוקסם ממנו והוא פיתחו חזון להקמת עיר נמל בעלת חשיבות בינלאומית שתקושר ברכבות לשאר מקסיקו. על בסיס החזון הזה הוקמה המושבה. המושבה התקיימה במשך 30 שנים וכיום החזון של קינסי מוגשם בעיירת הנמל טופולבמפו הנמצאת בקרבת לוס מוצ'יס.
כעבור כמה שנים הגיע לאזור איש העסקים האמריקאי בנג'מין ג'ונסטון. ג'ונסטון הגיע לאחר ששמע על המושבה של קינסי והחליט להקים בתי חרושת לעיבוד קנה סוכר מהאזור. בהמשך הוא פעל להכרזה על לוס מוצ'יס כעיר נפרדת מהמושבה של קינסי, ששמה שונה לטופולבמפו ב-20 באפריל 1903. כעבור זמן קצר לוס מוצ'יס גדלה והפכה למרכז הכלכלי של האזור.

כלכלה

בעשורים הראשונים לקיומה כלכלת לוס מוצ'יס נשעה בעיקר על תעשיית עיבוד הסוכר, אך כיום הכלכלה המקומית מתבססת גם על תעשיות נוספות ועל נמל טופולבמפו.

תחבורה

את העיר משרת נמל התעופה הבינלאומי הפדרלי ואייה דל פוארטה, הנמצא במרחק של 18 קילומטרים מלוס מוצ'יס.
לוס מוצ'יס מקושרת במסילת צ'יוואווה-פסיפיק לעיר צ'יוואווה, בירת מדינת צ'יוואווה השוכנת בצפון-מרכז מקסיקו.
שפייה

שְׁפִיָה (דֶקַנְטציה) היא תהליך שתכליתו הפרדת משקע מוצקים מנוזלים באמצעות שפיכת הנוזל. 
מקור המילה בתהליך הכנת היין בעת העתיקה. כבר בעת הזו התקיים שלב של מעין סינון על ידי שפיכת הנוזל מעל פני המוצק. 
בבישול מקובל תהליך השפיה, למשל בהכנת עדשים לפני ההרתחה, או בהכנת פסטה לאחר ההרתחה. 
בכימיה מקובל להשתמש בשפייה לסינון גס בכמויות קטנות שכן קשה לערוך שפייה מבלי לשפוך חלק מהמוצקים, ובכל אופן שפייה דורשת השקעה רבה של זמן. מגבלה נוספת היא השארות של חלק מהנוזל בכלי לאחר השפייה. 
להגברת יעילות השפייה ניתן להשתמש גם בצנטריפוגה (סרכזת) המגבירה את השיקוע של המוצקים ומקלה על השפייה, ובזכוכית שעון לשם ניצול מים שהתאדו.
שְׁפִיָה (הכנת יין) הוא תהליך שבו היין נשאב (בעזרת אמצעים מאכניים או כוח הכבידה) מעל פני המשקעים שבתחתית המכל (חבית עץ, מכל זכוכית\נירוסטה\בטון) מבלי להפריעם אל מכל ביניים.
המשקעים (המכילים חלקיקים בגודל 10-50 מיקרון) נשטפים ומורחקים מן המכל והיין מוחזר למכל הנקי.
על ידי פעולת השפייה היין באופן הדרגתי הופך צלול יותר.
לאחר כ8-12 חודשים מהבציר - כאשר מהיין לא "נופלים" עוד משקעים, יכול היינן להחליט האם לבקבקו או להמשיך ליישנו ולבקבקו במועד מאוחר יותר.
ניתן לראות מספר זמנים קריטיים לשפייה במשך תהליך היין:
לאחר התסיסה האלכוהולית - שפייה של משקעים גסים.
לאחר התסיסה המלולקטית.
במשך זמן היישון (מרץ ויוני) 
שפייה אחרונה לפני הביקבוק.
בהכנת יין לבן ורוזה - מתבצעת שפייה בסיום פעולת השיקוע.
תהליך השפייה מחדיר (ממיס) כמות גדולה של חמצן ליין (מקרו-חימצון) - תופעה שלרוב איננה רצויה, במיוחד בזמן היישון כאשר היין כבר איננו צעיר וחסון. 
ניתן לצמצם את כמות החמצן המומס ביין בזמן השפייה על ידי שימוש בגז אינרטי (פחמן דו-חמצני ,חנקן, ארגון) המחליף את האוויר (חמצן) שבמכל בגז. כאשר היין מוזרם למכל (דרך ברז בתחתית) הוא דוחף את הגז האינרטי החוצה ולאורך כל התהליך נוצרת "שכבת ביניים" של גז המפרידה בין היין לאוויר.
דרך ארץ פלשתים

דרך ארץ פלשתים היא הדרך הקרובה והקצרה ממצרים לארץ ישראל. דרך זו קישרה את מצרים עם ארץ ישראל, ועברה לאורך צפון סיני סמוך לחוף. המצרים הקדומים קראו לה "דרכי הורוס". אחד המסעות בנתיב זה היה של פרעה סתי הוא סתי הראשון בשנת 1303 לפנה"ס. תיאור מסעו מופיע בתבליטים במקדש כרנך בכרנך. הדרך שימשה גם לכובשים אחרים של ארץ ישראל. בין השאר בעת החדשה: במאה ה-18 מסע נפוליאון בארץ ישראל. ובמאה ה-20 היו אלה הבריטים במערכה על סיני וארץ ישראל במלחמת העולם הראשונה ולקראת מלחמת השחרור היה זה הצבא המצרי שפלש לארץ ישראל.

במקרא

לראשונה בכתובים אנו קוראים על דרך ארץ פלשתים בספר שמות. לאחר יציאת בני ישראל, אלוהים מצווה על משה כי בני ישראל לא יעלו לארץ ישראל בדרך זו. שכן, היה חשש כי יתקלו באויב ואז יבקשו לסגת חזרה למצרים וכך כתוב במקרא:
וַיְהִי, בְּשַׁלַּח פַּרְעֹה אֶת-הָעָם, וְלֹא-נָחָם אֱלֹהִים דֶּרֶךְ אֶרֶץ פְּלִשְׁתִּים, כִּי קָרוֹב הוּא: כִּי אָמַר אֱלֹהִים, פֶּן-יִנָּחֵם הָעָם בִּרְאֹתָם מִלְחָמָה וְשָׁבוּ מִצְרָיְמָה. וַיַּסֵּב אֱלֹהִים אֶת-הָעָם דֶּרֶךְ הַמִּדְבָּר, יַם-סוּף; וַחֲמֻשִׁים עָלוּ בְנֵי-יִשְׂרָאֵל, מֵאֶרֶץ מִצְרָיִם.
— ספר שמות, פרק י"ג, פסוקים י"ז-י"ח
.
עזריאלי - מכללה אקדמית להנדסה ירושלים

מכללת בזק

קמפוס המכללה נמצא בשכונת רמת בית הכרם, בירושלים בבניינים בהם הייתה ממוקמת בעבר מכללת "בזק". 
מכללת בזק נוסדה בשנת 1951 על ידי יקותיאל פקטה (בנו של מיכאל פקטה, רקטור האוניברסיטה העברית בשנים 1946–1948), בשם בית הספר המקצועי לטכנאי בזק בירושלים. יקותיאל פקטה למד  בגימנסיה העברית, ואחר כך קיבל תואר מוסמך במתמטיקה, פיזיקה ופילוסופיה באוניברסיטה העברית. הצטרף ל"הגנה" ובשנת 1941 השתתף בקורס אלחוטנות, שנערך במגרשי התערוכה בתל אביב. לאחריו שימש כאלחוטן ההגנה בירושלים. תחילה שכן בית הספר בצריפים סמוך לתחנת הרכבת בירושלים, ובשנתו הראשונה למדו בו 11 תלמידים. יקותיאל פקטה כתב בעצמו את חלק מספרי הלימוד, גייס והכשיר את המורים.
בשנת 1972, עבר בית הספר למתחם שהוקם בשכונת רמת בית הכרם, שכלל גם פנימייה לתלמידים שהגיעו מחוץ לירושלים. 
בשנות השמונים למדו במכללה 460 תלמידים, והיא פעלה בחסות חברת בזק שהוקמה ב-1980 כחברה ממשלתית האחראית על שירותי התקשורת בישראל, שהופרדו ממשרד התקשורת שבמסגרתו פעלו עד להקמת החברה. בוגרי המכללה קיבלו תואר הנדסאי אלקטרוניקה וטלקומוניקציה, ורבים מהם עבדו בחברה לאחר סיום לימודיהם. 
בשנות התשעים החליטה חברת בזק לסגור את המכללה.

יסוד המכללה האקדמית

בנובמבר 1998 החליטה המועצה להשכלה גבוהה על הקמת המכללה האקדמית להנדסה ירושלים,  כשמטרתה היא חיזוקה של ירושלים מבחינת פיתוחן של התעשיות הטכנולוגיות
עתירות הידע בעיר.   המכללה היא עמותה רשומה; בין מייסדיה הרשות לפיתוח ירושלים ועיריית ירושלים והחלה לפעול משנת הלימודים תש"ס (2000/2001). עוזיאל וכסלר שימש כנשיאה, עד להחלפתו ביולי 2012 על ידי פרופ' צבי שטרן. וכסלר ממשיך לכהן כיו"ר הוועד המנהל של המכללה. 
בינואר  2004, החליטה ועדת שרים לענייני ירושלים להקצות למכללה את השטח של מכללת בזק (עד אז פעלה במבנים שכורים בתוך קמפוס האוניברסיטה העברית גבעת רם).
בתחילת 2013 שונה שמה של המכללה לאחר שדוד עזריאלי תרם לה סכום של 40 מיליון ש"ח. הכסף יושקע בבניית קמפוס חדש, אשר יתפרס על שטח של כ- 30 דונם ובו בניינים בעלי כיתות לימוד חכמות, מעבדות משוכללות ומתקדמות, ספרייה ראשונה מסוגה בתחום ההנדסה, מעונות לסטודנטים, חממה טכנולוגית ומרכז חווייתי לסטודנט. הקמפוס אמור לקום תוך חמש שנים, ויביא להגדלת מספר הסטודנטים ב-75%. באוקטובר 2015 נחנך המבנה הנוסף בקמפוס בשטח של כ-11,000 מ"ר.